M. Sabolová, poslankyňa: (2009-09-16):
Čiže internetový predaj liekov nepovažujem za bezpečný a kontrolovateľný. „Aj voľnopredajné lieky, ako sa ukazuje v ostatnom období po novej kategorizácii liekov, nemusia pôsobiť v istom množstve ako lieky podporujúce liečbu, ale môžu sa stať škodlivé, ba pri nekontrolovateľnom užívaní sa môže tento spôsob predaja spolupodieľať na vzniku závislosti od niektorých druhov liekov.“ V tejto súvislosti sa pokúsil aj kolega Zelník predložiť na výbore pozmeňujúci návrh. Myslím si, že trend spoločnosti a zdá sa, že aj v zdravotníctve sa vyberá nie znižovaním množstva liekov u pacientov, ale akýmsi paradoxným zvyšovaním dostupnosti, a tým aj neobmedzenosti používania. Veď predsa ak si pacient za liek bude platiť sám a nezaťaží to verejný zdravotný systém, koho to už vôbec bude trápiť? A už vôbec nesúhlasím s predkladanou novelou poslaneckou, pánom poslancom Valockým, ktorá zavádza možnosť zásielkového výdaja liekov. Ide o vážnu úpravu systému, ktorú by malo predkladať ministerstvo zdravotníctva cez pripomienkové konanie a ktorá by mala obsahovať aj vykonávací predpis so všetkými náležitosťami pre rozhodovanie v parlamente. Ak idem vydať zákonnú normu, na ktorú sa bude vzťahovať vykonávací predpis, súčasťou podľa legislatívnych pravidiel v Národnej rade mal by byť v návrhu zákona aj vykonávací predpis, čo ale poslanecký návrh nemá. Komu má slúžiť táto zmena, ak ani sám predkladateľ neodpovedal v rozprave v prvom čítaní na konkrétne otázky a dôvody potreby tejto zmeny? Tento návrh, ak by bol schválený, smeruje k zmene doterajšieho, už i tak čiastočne narušeného charakteru lekární ako súčasti systému zdravotnej starostlivosti, lebo sú financované z verejných zdravotných odvodov, na charakter sieťového obchodného reťazca. Nedehonestujme tým zdravotnícke povolanie farmaceutov na predajcov. Nemali by sme skôr prehodnocovať počet, rozloženie lekární, ich prídavný sortiment a vrátiť im pôvodnú vážnosť? Myslím si, že ak by sme tu mali nejakého bývalého magistra lekárnika, určite by sa vyjadril, že lekáreň v minulosti mala oveľa väčšiu vážnosť, jej pracovníci boli odborníci, ktorí vedeli mnohokrát veľmi dobre poradiť a skutočne sa venovali tejto medicínskej problematike. Preto ma prekvapuje, že ministerstvo zdravotníctva nezabrzdilo túto iniciatívu, odhliadnuc od toho, že to skutočne vyzerá ako samostatná iniciatíva, hneď v začiatkoch. K takejto zmene nás netlačí totiž ani Európska únia, ani programové vyhlásenie vlády a nakoniec ani zdravý rozum. Myslím si, že všetci občania pacienti, ktorí potrebujú akýkoľvek liek alebo zdravotnícku pomôcku, vždy ju lepšie a odbornejšie a s pohľadom na zdravie občana použijú, ak ju dostanú priamo v lekárni cez odborné poradenstvo. (Sústavný ruch v sále.) Myslím si, páni poslanci, že váš spôsob momentálnej komunikácie v tomto parlamente či správanie sa, vás netrápia občania, vás trápi už len to, ako čím skôr skončiť asi schôdzu, a preto ma veľmi mrzí, že o téme, ktorá môže ohroziť pacienta, ak bude užívať neprimerané množstvo aj voľne predajných liekov, je pre vás nie tak zaujímavá. Ďakujem za pozornosť. A ak návrh zákona ako celok Kresťanskodemokratické hnutie nepodporí, je niekoľko pozmeňujúcich návrhov v spoločnej správe, o ktorých je možné diskutovať, ale nepredstavujem si legislatívu či ministerstva zdravotníctva, či tohto parlamentu, aby sme vylepšovali zákon o lieku cez poslanecké novely, pozmeňujúce návrhy v takom rozsahu, v akom máme predloženú aj spoločnú správu, ktorá je obšírnejšia ako samotný návrh zákona. Ďakujem za pozornosť.